

**Tehnično navodilo in pogoji za varen dostop do sistema on-line iz vrstomata**

Verzija 1.0

18.12.2018

**Kazalo**

[1. Uvod 3](#_Toc532209057)

[2. Sistem on-line 3](#_Toc532209058)

[3. Vrstomat 3](#_Toc532209059)

[4. Pogoji za varne dostope iz vrstomata 4](#_Toc532209060)

[5. Preverjanje identitete zavarovane osebe ob vstopu zavarovane osebe v ambulanto 4](#_Toc532209061)

[6. Prijava izvajalca 5](#_Toc532209062)

[7. Kontakt ZZZS 5](#_Toc532209063)

# 1. Uvod

Dokument vsebuje tehnično navodilo za dostop do sistema on-line iz vrstomata pri izvajalcu zdravstvenih storitev in opredeljuje pogoje, ki jih mora izpolniti izvajalec, da so pri takšnih dostopih ustrezno varovani osebni podatki zavarovanih oseb.

Dokument je namenjen izvajalcem zdravstvenih storitev, ki so pogodbeni partnerji ZZZS.

# 2. Sistem on-line

Sistem on-line je informacijska rešitev za neposredno, varno, zanesljivo in hitro izmenjevanje podatkov med informacijskimi sistemi izvajalcev zdravstvenih storitev in informacijskim sistemom ZZZS.

Več o sistemu on-line je navedeno na ZZZS-jevem portalu za izvajalce na naslovu:

<https://partner.zzzs.si/wps/portal/portali/aizv/e-poslovanje/sistem_on_line_resitve_za_preverjanje_urejenosti_z/sistem_on_line>

# 3. Vrstomat

Vrstomat je informacijska rešitev, ki je sestavni del informacijskega sistema izvajalca zdravstvenih storitev in se uporablja za vodenje vrstnega reda obravnave zavarovanih oseb v ambulanti ter varno pridobitev podatkov zavarovane osebe iz sistema on-line.

Sestavljena je iz:

1. **samopostrežne naprave**, ki vsebuje čitalnik kartice zdravstvenega zavarovanja (v nadaljevanju KZZ) in je nameščena v prostoru, ki je dostopen zavarovanim osebam (npr. hodnik ali čakalnica pri izvajalcu zdravstvenih storitev),
2. **zaledne rešitve**, ki je nameščena v prostoru, ki je dostopen le pooblaščenim osebam izvajalca (npr. strežniška soba izvajalca) ali v prostoru, v katerem je ves čas delovanja vrstomata prisoten zdravstveni delavec izvajalca (npr. prostor v ambulanti kjer dela medicinska sestra).

Zavarovana oseba ob vstopu v prostor izvajalca v samopostrežno napravo vstavi svojo kartico zdravstvenega zavarovanja (v nadaljevanju KZZ). Naprava iz KZZ pridobi številko zavarovanja. Zaledna rešitev nato na varen način iz sistema on-line pridobi naslednje podatke o zavarovani osebi:

* osnovni osebni podatki,
* podatki o obveznem zdravstvenem zavarovanju,
* podatki o dopolnilnem zdravstvenem zavarovanju
* podatki o izbranih osebnih zdravnikih

in uvrsti zavarovano osebo v čakalno vrsto za izbrano ambulanto.

Z uporabo vrstomata izvajalec zdravstvenih storitev zmanjša obseg administrativnega dela pri sprejemu zavarovanih oseb v obravnavo, saj pri vstopu zavarovane osebe v ambulanto medicinski sestri ni več potrebno vstaviti KZZ v čitalnik kartic in iz sistema on-line ročno pridobiti zgoraj navedenih podatkov zavarovane osebe. Medicinska sestra lahko sproti spremlja, katere zavarovane osebe so se prijavile na vrstomatu in pravočasno pripravi zdravstvene kartone, preden zavarovane osebe pridejo na vrsto za obravnavo.

ZZZS je za delovanje vrstomatov pripravil programsko knjižnico v dveh delih. Prvi del se uporablja na samopostrežni napravi in omogoča branje številke zavarovanja iz KZZ ter šifriranje ali digitalno podpisovanje žetona na KZZ. Ta del programske knjižnice deluje v okolju Linux.

Drugi del programske knjižnice se uporablja na zaledni napravi in omogoča

* prijavo v sistem on-line z uporabo kvalificiranega digitalnega potrdila, ki glasi na izvajalca,
* branje žetona iz sistema on-line,
* branje podatkov zavarovane osebe iz sistema on-line.

Ta del programske knjižnice deluje v okolju Microsoft Windows.

Programska knjižnica in tehnična dokumentacija za uporabo knjižnice sta razvijalcem vrstomatov na voljo pri kontaktni osebi ZZZS, ki je navedena v 7. poglavju tega navodila.

# 4. Pogoji za varne dostope iz vrstomata

Izvajalec mora izpolniti naslednje pogoje za varno dostopanje do sistema on-line pri Zavodu za zdravstveno zavarovanje Slovenije, ko se dostop izvaja iz vrstomata:

1. Dostop do sistema on-line se izvaja iz zaledne rešitve vrstomata, z uporabo veljavnega kvalificiranega digitalnega potrdila, ki glasi na izvajalca zdravstvenih storitev. Dovoljena je uporaba digitalnih potrdil, ki jih izdaja SIGEN-CA. Izvajalec mora pred potekom veljavnosti ali ob preklicu digitalnega potrdila pridobiti novo digitalno potrdilo.
2. Vsi dostopi iz vrstomata morajo biti z uporabo KZZ.
3. Vrstomat mora za dostop do sistema on-line uporabljati programsko knjižnico za vrstomate, ki jo zagotavlja ZZZS.
4. Vrstomat mora do sistema on-line dostopati na spletnem naslovu sistema on-line, ki je namenjen za dostope iz vrstomatov.
5. Komunikacija med samopostrežno napravo in zaledno napravo vrstomata mora biti šifrirana.
6. Zaledna rešitev vrstomata mora biti v času, ko izvajalec ne posluje, izključena. Če je zaledna rešitev nameščena v prostoru, kjer je ves čas prisoten zdravstveni delavec izvajalca (npr. ambulanta), mora zaledna rešitev biti narejena na način, da se za uspešen zagon zaledne rešitve zahteva, da zdravstveni delavec vpiše geslo za uporabo digitalnega potrdila, ki glasi na izvajalca zdravstvenih storitev.
7. Izvajalec mora skrbeti za celovito varovanje lastnega informacijskega sistema.

# 5. Preverjanje identitete zavarovane osebe ob vstopu zavarovane osebe v ambulanto

Medicinska sestra, ki v ambulanti sprejme zavarovano osebo, ki se je pred tem prijavila z uporabo vrstomata, mora preveriti identiteto zavarovane osebe tako, da preveri podatke na KZZ zavarovane osebe. V primeru suma, da KZZ ne pripada zavarovani osebi pa tudi tako, da preveri podatke na osebnem dokumentu zavarovane osebe.

# 6. Prijava izvajalca

Izvajalec se mora, pred začetkom dostopanja do sistema on-line iz vrstomata, prijaviti pri ZZZS. Prijavo izvede tako, da izpolni prijavni obrazec, ki se nahaja v prilogi k temu navodilu in ga pošlje na naslov, ki je naveden na dnu obrazca. Na obrazcu izpolni podatke o izvajalcu, njegovem digitalnem potrdilu in proizvajalcu vrstomata. S podpisom prijavnega obrazca odgovorna oseba izvajalca potrdi, da izvajalec izpolnjuje pogoje za varne dostope do sistema on-line, ki so navedeni v 4. poglavju tega navodila.

ZZZS po prejemu prijave vpiše podatke o izvajalcu in njegovem digitalnem potrdilu v evidenco in obvesti izvajalca, da lahko začne z dostopi do sistema on-line.

Izvajalec mora z istim obrazcem ZZZS-ju prijaviti novo digitalno potrdilo, ki ga je izvajalec pridobil zaradi poteka veljavnosti ali preklica prejšnjega potrdila.

# 7. Kontakt ZZZS

Izvajalci lahko odprta vprašanja naslovijo na naslednji kontakt ZZZS:

 **Romana Papler**

ZZZS PE Informacijski center

Miklošičeva cesta 24, 1507 Ljubljana

 e-pošta: romana.papler@zzzs.si

Priloga:

Prijava/odjava/sprememba dostopa do sistema on-line iz vrstomata